Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 306/14/6606	Lučenec, 24.7.2014
EEČ : 2-47-92-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
ako matka maloletého syna XXXXX, nar. 14.12.2005 hoci bola právoplatným rozsudkom Okresného súdu v Lučenci č.k. 11P 508/2009 zo dňa 24.01.2011 zaviazaná k plateniu výživného na maloletého XXXXX mesačne vo výške 30 % zo sumy životného minima počnúc dňom 01.01.2011 vždy mesačne vopred do 20-teho dňa toho ktorého mesiaca k rukám otca dieťaťa XXXXX, nar. XXXXX, trvale bytom XXXXX, Rúbanisko II 418/3, takto uloženú povinnosť riadne, pravidelne a v plnej výške neplnila v Lučenci a inde a za obdobie od 01.01.2011 doposiaľ otcovi dieťaťa  XXXXX na výživnom dlhovala celkovú sumu  1 137,64 €

lebo zanikla trestnosť činu

Odôvodnenie:
	
	Proti obvinenej XXXXX bolo vyšetrovateľom PZ v Lučenci vedené trestné stíhanie  pre prečin zanedbania povinnej výživy podľa § 207 ods. 1, odsek 3 písm. b) Tr. zák. na tom skutkovom základe, ktorý je uvedený vo výrokovej časti tohto uznesenia. 
	Po ukončení vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h/ Tr. por. s poukazom na ustanovenie § 86 odsek 1 písm. a/ Tr. zák. Po preskúmaní vyšetrovacieho spisu som zistila, že predmetný návrh je dôvodný.
	Obvinená vo svojej výpovedi uviedla, že si je vedomá toho, že má vyživovaciu povinnosť voči maloletému XXXXX, ktorý bol zverený do starostlivosti svojmu otcovi XXXXX  Ďalej uviedla, že v minulosti bola odcestovaná, zdržiavala sa v zahraničí a mrzí ju, že došlo k jej trestnému stíhaniu. Prisľúbila, že celú dlžnú sumu v plnej výške uhradí do konca júna 2014. 
Svedok - poškodený XXXXX uviedol, že jeho bývalá družka XXXXX dlhodobo neplatila výživné na maloletého Petra a to od januára 2011.  Dňa 07.07.2014 vypovedal, že obvinená asi v polovici júna 2014 dodatočne splnila svoju vyživovaciu povinnosť za obdobie od januára 2011. Do rúk mu vyplatila sumu 1 165,64 €, čím uhradila aj bežné výživné za mesiace júl a august 2014. Dodal, že maloletý XXXXX núdzou netrpel, pretože on je zamestnaný vo firme Strabag a má relatívne dobrý príjem mesačne okolo 800,- €. 
Podľa § 86  odsek 1 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu. 
Keďže obvinená XXXXX využila možnosť ustanovenia § 86 odsek 1 písmeno a/ Trestného zákona a v priebehu skráteného vyšetrovania dodatočne splnila svoju vyživovaciu povinnosť, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka